《花心动 花朝》
清代·朱祖谋

若个花枝，称东君、年年尽情妆点。舞趁绣幡，歌节金铃，不是等閒惊燕。

隔墙还结秋千社，却抛撇、浓春一半。谢桥外、东风冷透，探芳心眼。

似水流年未绾。空万缕千条，丝杨搓怨。一样水西，挑菜光阴，只是凤靴人远。

扇纨扑蝶分明约。思量后、妆慵歌懒。闭门又、阑干乱红涴遍。

作者简介：1857.7.21-1931.11.22，原名朱孝臧，字藿生，一字古微，一作古薇，号沤尹，又号彊村，浙江吴兴人。光绪九年（1883）进士，官至礼部右侍郎，因病假归作上海寓公。工倚声，为晚清四大词家之一，著作丰富。书法合颜、柳于一炉；写人物、梅花多饶逸趣。卒年七十五。著有《彊村词》。